በአማራ ክልል የኮሮናቫይረስን ለመከላከልና ለመቆጣጠር የተቋማትን ቅንጅታዊ አሠራር የሚያፋጥኑ ማስተባበሪያ ማዕከላት ሥራ ሊጀምሩ ነው።
ባሕር ዳር፡ ሰኔ 06/2012 ዓ.ም (አብመድ) የብሔራዊ አደጋ ስጋት ሥራ አመራር ኮሚሽን ከአማራ ክልል የኮሮናቫይረስ መከላከልና መቆጣጠር ግብረ ኃይል እና ከተቋማት ኃላፊዎች ጋር የኮሮናቫይረስ መከላከል ሥራው አደረጃጀት እና ተግባር ዙርያ በባሕር ዳር ምክክር አድርጓል።በምክክሩ በክልሉ ከዚህ በፊት የመከላከልና የመቆጣጠር ተግባራቱን የተወሰኑ ተቋማት አድርጎ የማየት እና ቫይረሱን በቀላሉ መቆጣጠር እንደሚቻል የማሰብ ውስንነት እንደነበር ተነስቷል።አደረጃጀቱንና ተግባሩን መለየት ባለመቻሉ የተደበላለቁ ኃላፊነቶችና ምላሽ አሰጣጦች ይስተዋሉ እንደነበርም ተነስቷል። ዛሬ የተደረገው ምክክር የነበረውን የአደረጃጀትና የተግባር ብዥታዎችን እንደሚቀርፍ ታምኖበታል።በኮሚሽኑ የቀረቡ መዋቅሮች ሁሉም ተቋማት የኮሮናቫይረስን ለመከላከልና ለመቆጣጠር ሥራው እንዲወጡ የሚያስችል ማሳለጫ ነውም ተብሏል።